Horner-moord 'gevolg van jare lange versuim om op te tree' | Maroela Media
Die organisasie Vrystaat Landbou sê jare lange versuim en weiering om die belangrike rol wat die landbou vir die land speel te erken, is die oorsaak van die moord op Brendin Horner.
Horner (21) se liggaam is Vrydagoggend vroeg op 'n plaas in die Paul Roux-distrik in die Vrystaat gevind. Die jong man het vroeër by sy pa, Robby, gaan kuier en het daarna spoorloos verdwyn. Sy liggaam is die oggend ontdek nadat hy wreed vermoor is.
Twee mans, vermoedelik veediewe, is reeds vir sy dood in hegtenis geneem.
Vrystaat Landbou sê Horner is in die fleur van sy lewe brutaal vermoor en sê die voorval is "aanduidend van 'n kultuur wat oor verskeie jare posgevat het, asook die versuim om hierdie vergrype te veroordeel en effektief vas te vat".
Die organisasie het hom ten sterkste teen die moord uitgespreek.
Hy sê landbou- en burgerregtegroepe beywer hulle al jare lank om die probleem van plaasaanvalle en -moorde te pak, maar dat die regering oënskynlik eers die erns en gevolge van die probleem besef het toe die Covid-19-pandemie uitgebreek het.
"Die moord op mnr. Horner, asook alle ander moorde en aanvalle – soos die aanval op plaaswerkers op 3 Oktober vanjaar in die Hennenman-distrik – in toenemende mate in die landbousektor is sprekend van hierdie kumulatiewe gevolg van die jare lange versuim. Dit vereis daadwerklike optrede eerder as lippediens waarmee die landbousektor en die land die afgelope tyd tevrede moes wees.
"Die openbare veroordeling van die moorde op landbouers word verwelkom, maar dié wesenlike probleem gaan veel meer as blote veroordeling vereis."
Die minister van landbou, Thoko Didiza, het die moord op Horner die afgelope naweek skerp veroordeel.
Vrystaat Landbou sê die regering moet erns maak met die bemagtiging van landelike gebiede in terme van groter kapasiteit en logistieke steun – soos voertuie en tegnologie – rakende polisiëring. Die organisasie sê doeltreffende landelike polisiëringseenhede moet dringend aandag kry.
"Hierdie onaanvaarbare situasie in die landelike gebiede vereis egter ook dat ons persoonlike veiligheid na nog 'n hoër rat moet oorskakel en dat daar bykans 'n net om geliefdes en werkers se bewegings gespan moet word."
Die organisasie het die vinnige inhegtenisnemings verwelkom en diegene betrokke by die ondersoek bedank vir hul vinnige optrede.
Leona Kleynhans, DA-lid van die Vrystaatse wetgewer, het ook die inhegtenisnemings verwelkom en gesê daar word gehoop op 'n ewe vinnige ondersoek, verhoor en skuldigbevinding.
"Veediewe en plaasaanvallers teer op ons landelike gemeenskappe in die Vrystaat en dit kan nie ongestraf bly nie. 'n Boodskap moet deur die vinnige inhegtenisneming en opvolgoptrede deur die strafregstelsel gestuur word dat ons samelewing nie die oorlog teen landbou- en landelike gemeenskappe gaan duld nie," het Kleynhans gesê.
Brendin Horner moorde plaasaanvalle
Waarom wys hulle in die nuus hoe lyk die moordenaars nie, wys hulle van naby, sodat die wêreld sien WIE maak die boere dood. Wat gaan van die moordenaars word? Gaan hulle verdwyn in die sisteem en vrygelaat word. As die bordjie gedraai was sou dit op elke nuus kanaal gewees het en die moordenaars sou keer op keer op die tv gesien te word.
Jammer naar dit gaan nooit gebeur onder die ANC se leierskap nie, veral nie nou dat hulle grond besetting sonder vergoeding as beleid verkondig nie. Hierdie kriminaliteit en barbarisme is maar slegs die begin van wat aan die kom is blanke boere.
Didiza se veroordeling neem ek met knippie sout. Niemand in die ANC het nog ooit die moorde veroordeel nie. Dit is om aandag weg te lok van die Korrupsie met die Covid19
Ons sal maar self moet opstaan want die arme ou of organisasie wat dink die regering gaan ons help het tred met die tyd verloor.Dus kan ons ons maar ontrek van hulle en het hulle nie meer ons geld nodig nie. Tyd dat ons opstaan of vergaan.
Nee dit is nie . Dis die direkte gevolg van diegene soos malema wat oproepe doen om wittes en veral die Afrikaner uit te moor .